สัญญาณหนี้ครัวเรือนพุ่ง
สัญญาณหนี้สินส่วนบุคคลพุ่ง ธปท.เผยยอดกดเงินสดล่วงหน้าผ่านบัตรเครดิตในเดือน ก.พ. เพิ่ม 27.72%
17 เม.ย. 2555

สัญญาณหนี้สินส่วนบุคคลพุ่ง ธปท.เผยยอดกดเงินสดล่วงหน้าผ่านบัตรเครดิตในเดือน ก.พ. เพิ่ม 27.72% 
ธนาคารแห่งประเทศไทย (ธปท.) รายงานยอดการใช้บริการบัตรเครดิตทั้งระบบ ณ เดือน ก.พ.ปีนี้ พบว่าการถอนเงินสดล่วงหน้าจากบัตรเครดิตของประชาชนเพื่อนำไปใช้จ่ายสูงขึ้นมาก มีการเบิกเงินสดล่วงหน้าผ่านบัตรเครดิต 1.24 หมื่นล้านบาท เพิ่มขึ้นถึง 2,701 ล้านบาท หรือ 27.72% ส่งสัญญาณว่าประชาชนส่วนหนึ่งน่าจะขาดสภาพคล่องหรือเงินขาดมือ ว่างงาน หรือมีค่าใช้จ่ายเพิ่มขึ้นหลังน้ำท่วมและเงินเฟ้อสูง 
ขณะเดียวกันปริมาณการใช้จ่ายเพื่อซื้อสินค้ารวมทั้งหมด 9.99 หมื่นล้านบาท ลดลง 1,519 ล้านบาท หรือ 1.5% เมื่อเทียบกับเดือนก่อนหน้าที่มียอดใช้จ่ายรวม 1.01 แสนล้านบาท 
ยอดใช้จ่ายดังกล่าวเป็นการลดลงเป็นเดือนที่ 2 นับจากต้นปีนี้ แบ่งเป็นการใช้จ่ายในประเทศ 8.27 หมื่นล้านบาท ลดลง 4,281 ล้านบาท หรือ 4.92% การใช้จ่ายในต่างประเทศ 4,750 ล้านบาท เพิ่มขึ้น 60 ล้านบาท หรือ 1.29% 
บัตรที่มีการใช้จ่ายที่ลดลงมาที่สุดเป็นบัตรของบริษัทที่ประกอบธุรกิจบัตรเครดิตที่ไม่ใช่สถาบันการเงิน (นันแบงก์) รองลงมาเป็นบัตรของธนาคารพาณิชย์ต่างประเทศ และบัตรของธนาคารพาณิชย์ในประเทศตามลำดับ
สำหรับจำนวนบัตรทั้งระบบมีทั้งสิ้น 15.44 ล้านใบ เพิ่มขึ้น 1.67 แสนใบ หรือ 1.1% เมื่อเทียบกับเดือนก่อนหน้าที่มี 15.27 ล้านใบ โดยในจำนวนบัตรทั้งหมดมียอดสินเชื่อคงค้างทั้งสิ้น 2.14 แสนล้านบาท ลดลง 5,814 ล้านบาท หรือ 2.65% เมื่อเทียบกับเดือนก่อนหน้าที่มียอดคงค้าง 2.19 แสนล้านบาท 
อย่างไรก็ตาม จากจำนวนบัตรเครดิตที่เพิ่มขึ้น สะท้อนว่าประชาชนผู้บริโภคยังสนใจที่จะถือบัตรเครดิตเพิ่มขึ้นอย่างต่อเนื่อง แม้ว่าภาพรวมของภาวะเศรษฐกิจในเดือน ก.พ.ปีนี้ จะฟื้นตัวขึ้นอย่างเห็นได้ชัด แต่ยอดการใช้จ่ายผ่านบัตรเครดิตยังคงลดลงอย่างต่อเนื่อง
นายประสาร ไตรรัตน์วรกุล ผู้ว่าการ ธปท. กล่าวว่า เศรษฐกิจในภาพรวมยังมีการขยายตัวดี แต่เศรษฐกิจระดับครัวเรือนไม่ดี เป็นเพราะว่าการกระจายรายได้ยังกระจุกตัวอยู่กับกลุ่มเจ้าของทุน
ทั้งนี้ เมื่อบริษัทมีกำไรมากขึ้น ส่วนใหญ่เจ้าของกิจการจะนำไปจ่ายเงินปันผลให้ผู้ถือหุ้นก่อน จากนั้นจึงจะขึ้นค่าตอบแทนให้พนักงาน ดังนั้นจะต้องเปลี่ยนโครงสร้างจึงจะทำให้เศรษฐกิจระดับครัวเรือนมีรายได้เพิ่มขึ้น
“เงินเฟ้อยังเป็นตัวการสำคัญที่ดึงให้คนจนลง เพราะต้องนำเงินมากขึ้นไปซื้อสินค้าเท่าเดิม ซึ่ง ธปท.ก็ดูแลนโยบายการเงินให้เกิดความสมดุลในระบบเศรษฐกิจ ไม่ให้ก่อปัญหามากนัก” นายประสาร กล่าว